Broj: 711-I-1148-M-104/18-03-18

Zagreb, 24. kolovoza 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Stjepana Ivoša, općinskog načelnika Općine Martinska Ves, za davanjem mišljenja Povjerenstva,** na 20. sjednici, održanoj 24. kolovoza 2018.g., daje sljedeće

**MIŠLJENJE**

**Okolnost da roditelji dužnosnika** **Stjepana Ivoša, općinskog načelnika Općine Martinska Ves, stupe u privatni poslovni odnos s trgovačkim društvom CESTE SISAK d.o.o. radi poslova asfaltiranja dvorišta privatne kuće, ne predstavlja moguću povredu odredbi ZSSI-a od strane dužnosnika, s obzirom da, sukladno podacima danim Povjerenstvu,** **Općina Martinska Ves nije s istim trgovačkim društvom u poslovnom odnosu niti su dužnosnik ili druga tijela Općine Martinska Ves sudjelovali u postupku odabira istog trgovačkog društva na javnom natječaju Županijske uprave za ceste Sisačko-moslavačke županije kao izvođača radova izvanrednog održavanja određenih dionica županijskih cesta na području Općine Matinska Ves.**

Obrazloženje

Zahtjev za davanjem mišljenja Povjerenstva podnio je dužnosnik Stjepan Ivoš, općinski načelnik Općine Martinska Ves. U knjigama ulazne pošte zahtjev je zaprimljen pod poslovnim brojem: 711-U-2443-M-104/18-01-4 dana 10. kolovoza 2018. g., povodom kojeg se vodi predmet broj M-104/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je Stjepan Ivoš obnašao dužnost općinskog načelnika Općine Martinska Ves u mandatu 2013.-2017.g., kao i da istu dužnost obnaša u mandatu 2017.-2021.g. počevši od 8. lipnja 2017.g. Stoga je Stjepan Ivoš, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U predmetnom zahtjevu dužnosnik navodi da njegovi roditelji, koji ne žive s dužnosnikom u zajedničkom domaćinstvu, već na drugoj adresi odnosno zemljišnoj čestici, imaju namjeru asfaltirati dvorište. Navodi da su zatražili i dobili ponudu za asfaltiranje dvorišta površina 240 m² po cijeni od 16.265 kn od trgovačkog društva CESTE SISAK d.o.o. koje je u privatnom vlasništvu.

Dužnosnik u zahtjevu ističe da Općina Martinska Ves nije niti ove niti prošle godine imala nikakav ugovor s društvom CESTE SISAK d.o.o.

Dužnosnik navodi da je trgovačko društvo Ceste Sisak d.o.o. dobilo posao izvanrednog održavanja županijskih cesta na području Općine Martinska Ves na javnom natječaju, koji je provela Županijska uprava za ceste Sisačko-moslavačke županije, s obzirom da ova pravna osoba istim cestama i upravlja. Dužnosnik u zahtjevu ističe da Općina Martinska Ves niti dužnosnik osobno nisu imali nikakav utjecaj na izbor niti su na bilo koji način sudjelovali u navedenom javnom natječaju. No, navodi da Općina Martinska Ves ima sklopljen ugovor s Županijskom upravom za ceste (u daljnjem tekstu: ŽUC) Sisačko-moslavačke županije o sufinanciranju predmetnih radova održavanja prema kojem ista Općina, po završetku radova, uplaćuje Županijskoj upravi za ceste Sisačko-moslavačke županije 50% iznosa ukupne vrijednosti radova održavanja predmetnih županijskih cesta, a sve prema odluci Općinskog vijeća.

Dužnosnik moli mišljenje Povjerenstva mogu li njegovi roditelji ugovoriti radove asfaltiranja svojeg dvorišta s trgovačkim društvom CESTE SISAK d.o.o., a ako ne bi smjeli, mišljenje kako dužnosnik treba postupiti ukoliko njegovi roditelji ipak odluče dogovoriti posao s navedenim trgovačkim društvom.

Povjerenstvo napominje da su, sukladno članku 17. ZSSI-a, zabranjeni poslovni odnosi (izravne ili posredni, putem zajednice ponuditelja ili kao podizvođenja) između tijela u kojem dužnosnik obnaša dužnost i trgovačkog društva u kojem dužnosnik ima 0,5% ili više udjela u vlasništvu ili u kojem je isti udio prenio na člana obitelji u razdoblju od dvije godine prije imenovanja ili izbora na dužnost ta za vrijeme obnašanja dužnosti.

Ujedno, napominje da se ograničenja iz članka 18. ZSSI-a i propisana procedura prethodnog odobrenja Povjerenstva radi izbjegavanja situacija sukoba interesa odnose samo na poslovne subjekte u kojima udjele u vlasništvu imaju članovi obitelji dužnosnika, dakle subjekte koji obavljaju gospodarsku djelatnost (kao trgovačka društva, obrte i slično), pa se stoga ne odnose na neprofitne udruge čiji su članovi dužnosnikovi članovi obitelji.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 5. stavkom 2. ZSSI-a propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Sukladno članku 4. stavku 5. ZSSI-a, članovi obitelji dužnosnika iz stavka 2. istog članka smatraju se povezanim osobama s dužnosnikom u smislu tog Zakona. Sukladno članku 4. stavku 2. ZSSI-a, u članove obitelji dužnosnika u smislu ZSSI-a spadaju srodnici po krvi u uspravnoj lozi, pa se stoga roditelji dužnosnika smatraju s dužnosnikom interesno povezanim osobama po samom Zakonu.

Člankom 6. stavkom 4. ZSSI-a propisano je da je dužnosnik dužan urediti javnu dužnost i svoje privatne poslove kako bi spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Povjerenstvo je izvršilo uvid u Ugovor o zajedničkom financiranju radova izvanrednog održavanja kolničkog zastora županijskih cesta na području Općine Martinska Ves.

Navedeni Ugovor sklopljen je 13. veljače 2018.g. između ŽUC Sisačko-moslavačke županije, zastupane po ravnatelju Stipi Šapini te Općine Martinska Ves, zastupane po općinskom načelniku Stjepanu Ivošu.

Člankom 1. Ugovora određeno je da, radi osiguranja višeg stupnja sigurnosti svih sudionika u prometu, poboljšanja uvjeta života i uređenja naselja na području Općine Martinska Ves, ugovorne strane suglasno utvrđuju potrebu izvršenja radova izvanrednog održavanja županijskih cesta 3120, 3121, 3041 i 3274, na više dionica ukupne duljine 7,58 km.

Sukladno članku 3. Ugovora, procijenjena vrijednost radova iznosi 3.003.800,00 kuna s PDV-om, a sukladno članku 4. Ugovora, Općina Martinska Ves obvezuje se sudjelovati u sufinanciranju predmetnih radova izvanrednog održavanja županijskih i lokalnih cesta s iznosom od 50% od ukupne vrijednosti radova, dok se ŽUC Sisačko-moslavačke županije obvezuje obvezuje u 2018.g. osigurati preostalih 50% vrijednosti radova, obračunate po okončanoj situaciji.

Sukladno članku 3. Ugovora, ŽUC Sisačko-moslavačke županije obvezuje se tijekom I. kvartala 2018.g. provesti postupak javne nabave nakon kojeg će s odabranim najpovoljnijim ponuditeljem zaključiti ugovor o izvođenju radova. Ujedno, sukladno članku 5. Ugovora, stručni geodetski nadzor nad izvođenjem radova obavljat će ovlaštene osobe ŽUC Sisačko-moslavačke županije.

Nadalje, u odnosu na navode iz zahtjeva vezanim za poslove održavanja županijskih cesta, ukazuje se na relevantne odredbe Zakona o cestama („Narodne novine“ broj („Narodne novine“ broj 84/11., 18/13., 22/13., 54/13., 148/13. i 92/14.).

Naime, Zakonom o cestama propisano je u članku 3. stavku 1. da su javne ceste javno dobro u općoj uporabi u vlasništvu Republike Hrvatske. Sukladno članku 6. stavku 1. Zakona o cestama, javne ceste se, ovisno o njihovom društvenom, prometnom i gospodarskom značenju razvrstavaju u jednu od sljedeće četiri skupine: 1) autoceste, 2) državne ceste, 3) županijske ceste, 4) lokalne ceste.

Sukladno članku 2. stavku 1. točki 19. i članku 83. Zakona o cestama, ustanove u čijoj je nadležnosti upravljanje, građenje, rekonstrukcija i održavanje županijskih i lokalnih cesta jesu županijske uprave za ceste, čiji su osnivač županije. Sukladno članku 26. istog Zakona, poslovi održavanja javnih cesta obuhvaćaju, pored ostalog, planiranje održavanja i mjera zaštite javnih cesta i prometa na njima; redovito i izvanredno održavanje javnih cesta; ustupanje radova redovitog i izvanrednog održavanja javnih cesta.

Pritom, na temelju članka 33. istog Zakona županijske uprave za ceste izravno ne izvode radove građenja, rekonstrukcije i održavanja javnih cesta, osim ako ovim Zakonom nije drukčije propisano, već te poslove ustupaju samo pravnoj ili fizičkoj osobi registriranoj, specijaliziranoj i opremljenoj za te poslove sukladno posebnim propisima.

Sukladno članku 86. Zakona o cestama izvori sredstava za financiranje javnih cesta su cestarine i razne naknade za korištenje cesta i cestovne infrastrukture (tunelarine, mostarine i drugo), državni proračun i ostali izvori.

Uvidom u podatke sudskog registra Trgovačkog suda u Zagrebu utvrđeno je da je pod MBS: 080203531 upisano trgovačko društvo naziva CESTE SISAK društvo s ograničenom odgovornošću za izgradnju, održavanje i zaštitu cesta (skraćeni naziv: CESTE SISAK d.o.o.).

Kao članovi društva upisano je 142 fizičke osobe, među kojima nije Stjepan Ivoš (niti druge osobe toga prezimena) te pet pravnih osoba i to Sisačko-moslavačka županija, trgovačko društvo Hrvatsko riječno brodarstvo DUNAVSKI LLOYD-SISAK d.o.o., trgovačko društvo ELEKTROCENTAR PETEK d.o.o., trgovačko društvo HRVATSKE CESTE d.o.o. te trgovačko društvo VG TRŽNI CENTAR d.o.o.

Uvidom u podatke sudskog registra Trgovačkog suda u Zagrebu utvrđeno je da je pod MBS: 080203531 upisana ustanova Županijska uprava za ceste Sisačko-moslavačke županije, čiji je jedini osnivač Sisačko-moslavačka županija.

Sukladno navodima dužnosnika i okolnosti razvidnih iz dostavljene dokumentacije, utvrđeno je da Općina Martinska Ves nije u poslovnom odnosu s trgovačkim društvom CESTE SISAK d.o.o. vezano za održavanje županijskih cesta na području iste Općine sukladno navedenom Ugovoru od 13. veljače 2018.g., već da je u poslovnom odnosu s istim trgovačkim društvom ustanova ŽUC Sisačko-moslavačke županije, kao ustanova nadležna za održavanje županijskih i lokalnih cesta.

Na temelju navedenog Ugovora od 13. veljače 2018.g., koji je u ime Općine Martinska Ves potpisao dužnosnik Stjepan Ivoš, sama Općina je u poslovnom odnosu s ustanovom ŽUC Sisačko-moslavačke županije te je u obvezi sufinancirati predmetne radove otprije i popuno neovisno o naknadnom odabiru izvođača radova.

Iz citiranih odredbi Zakona o cestama i navedenog Ugovora od 13. veljače 2018.g. proizlazi da je za postupak odabira izvođača predmetnih radova održavanja županijskih cesta nadležna ustanova ŽUC Sisačko-moslavačke županije, što je u suglasju s dužnosnikovim navodima da u postupku odabira društva CESTE SISAK d.o.o. za izvođača predmetnih radova nije sudjelovao dužnosnik osobno niti druga tijela Općine Martinska Ves.

Stoga Povjerenstvo iz poznatih okolnosti nema osnove zaključiti da bi dužnosnik u okviru svojih nadležnosti općinskog načelnika Općine Martinska Ves, a vezano za obavljanje predmetnih radova izvanrednog održavanja županijskih cesta na području iste Općine, mogao na bilo koji način utjecati da trgovačko društvo CESTE SISAK d.o.o. ostvari određenu korist ili privatni interes.

Slijednom navedenog, Povjerenstvo je na temelju poznatih okolnosti zaključilo da ukoliko roditelji dužnosnika Stjepana Ivoša stupe u privatni poslovni odnos s trgovačkim društvom CESTE SISAK d.o.o. radi poslova asfaltiranja dvorišta njihove privatne kuće dužnosnik se neće naći u situaciji sukoba interesa odnosno moguće povrede odredbi ZSSI-a od strane dužnosnika te dužnosnik nije dužan poduzimati nikakve radnje u smislu postupanja sukladno načelima obnašanja dužnosti.

Ukoliko navedeni poslovni odnos između roditelja dužnosnika i trgovačkog društva CESTE SISAK d.o.o. bude ostvaren, a kasnije tijekom mandata dužnosnika nastane izvjesnost eventualnog poslovnog odnosa između Općine Martinska Ves i istog trgovačkog društva, tada Povjerenstvo upućuje dužnosnika da, ukoliko će biti u dvojbi oko postupanja sukladno načelima obnašanja dužnosti vezano za ove okolnosti, ponovo zatraži mišljenje Povjerenstva.

Slijedom svega navedenog, Povjerenstvo je dalo mišljenje kao u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Stjepan Ivoš, elektronička dostava
2. Objava na internetskoj stranici Povjerenstva
3. Pismohrana